Predkladacia správa

      Materiál    „Informácia  z kontroly ochrany finančných záujmov Európskej únie: Program Phare SR 2002/000.610-15-133 (Zvýšenie zamestnateľnosti žien vo výkone trestu v meste Nitra) – grantová schéma rozvoja ľudských zdrojov, komponent 2 Flexibilita trhu práce“ je spracovaný a predložený na rokovanie vlády SR na základe uznesenia vlády SR č. 532/2005 zo dňa 6. júla 2005, ktorým bolo schválené „Zameranie kontrolnej činnosti Úradu vlády SR na II.polrok 2005“.

     Cieľom kontroly bolo zistiť efektívnosť využitia prostriedkov poskytnutých Európskou úniou a zo štátneho rozpočtu na základe Zmluvy o poskytnutí grantu uzatvorenej v rámci programov externej pomoci  Európskej únie SR 2002/000.610-15-133. V prípade zistených nedostatkov zabezpečiť prijatie opatrení na ich odstránenie.

     Kontrola využitia prostriedkov poskytnutých Európskou úniou a zo štátneho rozpočtu bola vykonaná v čase od 22.11.2005 do 31.01.2006 v Ústredí práce, sociálnych vecí a rodiny SR,                      v meste Nitra a Vzdelávacom inštitúte COOP a.s. Mojmírovce.

     Kontrola na Ústredí práce, sociálnych vecí a rodiny SR,  bola zameraná najmä na plnenie úloh a povinností kontraktačného orgánu, spojených s riadením a implementáciou projektu.  Bolo zistené, že zo strany kontraktačného orgánu  u príjemcu pomoci mesta Nitry  kontrola implementácie projektu vykonaná nebola i napriek tomu, že krátke technické správy predkladané príjemcom pomoci a monitoring vykonaný ÚPSVaR u partnera, vo Vzdelávacom inštitúte a.s. Mojmírovce dňa 12.01.2005 signalizovali nezrovnalosti.

     Kontrola u príjemcu pomoci v meste Nitra a Vzdelávacom inštitúte a.s. Mojmírovce, ktorý daný projekt realizoval, bola zameraná na overenie dodržiavania postupu pri nakladaní s prostriedkami ES v zmysle zmluvy o poskytnutí grantu a jej príloh, pričom boli zistené nedostatky v dodržiavaní jej podmienok, vo vedení účtovníctva, nezrovnalosti vo vypracovaní krátkych technických správ, záverečnej správy a pri prevode vlastníctva. Na  základe uvedených skutočností bolo zistené, že príjemca pomoci použil prostriedky grantu v rozpore s ustanoveniami zmluvy o poskytnutí grantu a platnými právnymi predpismi vo výške  5.749,42 EUR.

     Výsledky kontroly, z ktorých vychádza informácia, sú obsahom protokolov o kontrole, ktoré boli prerokované v súlade so zákonom NR SR č. 10/1996 Z. z. o kontrole v štátnej správe v znení neskorších predpisov so zodpovednými zamestnancami kontrolovaných subjektov, ktorým bolo uložené prijať opatrenia na odstránenie zistených nedostatkov.

     Materiál nemá finančný, ekonomický, enviromentálny vplyv, ani vplyv na zamestnanosť a podnikateľské prostredie, preto sa doložka nevyhotovuje.